b'\n_START_ARTICLE_\nLanchesterin lait\n_START_SECTION_\nLanchesterin lineaarinen laki\n_START_PARAGRAPH_\nAntiikkisessa sodank\xc3\xa4ynniss\xc3\xa4, jossa joukot oli j\xc3\xa4rjestetty keih\xc3\xa4in varustetuiksi falangeiksi, yksi sotilas kykeni taistelemaan kerrallaan t\xc3\xa4sm\xc3\xa4lleen yhden vihollisen kanssa. Oletetaan keskin\xc3\xa4isen taistelun p\xc3\xa4\xc3\xa4ttyneen aina toisen osapuolen kuolemaan ja h\xc3\xa4vi\xc3\xa4v\xc3\xa4n osapuolen taistelevan t\xc3\xa4ydelliseen tuhoon asti. T\xc3\xa4ll\xc3\xb6in todenn\xc3\xa4k\xc3\xb6isin lopputulos on se, ett\xc3\xa4 j\xc3\xa4ljelle j\xc3\xa4\xc3\xa4neen armeijan vahvuus on yksinkertaisesti taistelleiden osapuolten v\xc3\xa4listen alkuper\xc3\xa4isten vahvuuksien erotus |H - P|, eli H - P, jos H > P ja P - H, mik\xc3\xa4li P > H. T\xc3\xa4m\xc3\xa4 on odotettavissa, mik\xc3\xa4li kamppailevien osapuolten kaikki sotilaat ovat yht\xc3\xa4 hyvi\xc3\xa4 ja k\xc3\xa4ytt\xc3\xa4v\xc3\xa4t identtist\xc3\xa4 aseistusta._NEWLINE_Lineaarista lakia voidaan my\xc3\xb6s soveltaa t\xc3\xa4ht\xc3\xa4\xc3\xa4m\xc3\xa4tt\xc3\xb6m\xc3\xa4n tulivoiman k\xc3\xa4ytt\xc3\xb6\xc3\xb6n vihollisen miehitt\xc3\xa4m\xc3\xa4lle alueelle. Viholliselle aiheutettu vahinko on riippuvainen maalien tiheydest\xc3\xa4 ja tulittavien aseiden lukum\xc3\xa4\xc3\xa4r\xc3\xa4st\xc3\xa4. Jos kaksi armeijaa miehitt\xc3\xa4\xc3\xa4 yht\xc3\xa4 suurta maa-aluetta ja k\xc3\xa4ytt\xc3\xa4\xc3\xa4 samoja aseita tulittaen satunnaisesti vihollisen aluetta, molemmat k\xc3\xa4rsiv\xc3\xa4t todenn\xc3\xa4k\xc3\xb6isesti saman m\xc3\xa4\xc3\xa4r\xc3\xa4n tappioita kunnes pienempi armeija on lopulta tuhoutunut. Satunnaisesti ammuttu laukaus osuu todenn\xc3\xa4k\xc3\xb6isemmin maaliin suurempaan armeijaan ammuttuna, mutta t\xc3\xa4m\xc3\xa4 tasapainottuu sill\xc3\xa4, ett\xc3\xa4 pienemm\xc3\xa4n armeijan alueelle ammutaan enemm\xc3\xa4n laukauksia.\n_START_SECTION_\nLanchesterin neli\xc3\xb6laki\n_START_PARAGRAPH_\nModernissa sodank\xc3\xa4ynniss\xc3\xa4 sotilaat kykenev\xc3\xa4t kuitenkin taistelemaan usean vihollisen kanssa samanaikaisesti, koska esim. kiv\xc3\xa4\xc3\xa4ritulella kykenee ampumaan satojen metrien p\xc3\xa4\xc3\xa4h\xc3\xa4n siin\xc3\xa4 miss\xc3\xa4 pistokeih\xc3\xa4s tai miekka ylt\xc3\xa4\xc3\xa4 vain k\xc3\xa4sivarren et\xc3\xa4isyydelle. K\xc3\xa4\xc3\xa4nt\xc3\xa4en sotilas itse joutuu uhatuksi ei vain yhden, vaan lukuisten vihollisten taholta. T\xc3\xa4m\xc3\xa4n vuoksi tuhoutumisnopeus on riippuvainen ainoastaan tulittavien aseiden lukum\xc3\xa4\xc3\xa4r\xc3\xa4st\xc3\xa4. Lanchester p\xc3\xa4\xc3\xa4tteli, ett\xc3\xa4 tulivoima ei ole suhteessa sotilasyksik\xc3\xb6iden lukum\xc3\xa4\xc3\xa4r\xc3\xa4\xc3\xa4n, vaan sen toiseen potenssiin. T\xc3\xa4t\xc3\xa4 kutsutaan Lanchesterin neli\xc3\xb6laiksi._NEWLINE_Tarkemmin sanoen laki m\xc3\xa4\xc3\xa4rittelee hy\xc3\xb6kk\xc3\xa4\xc3\xa4v\xc3\xa4n voiman puolustavalle voimalle aiheuttamien tappioiden lukum\xc3\xa4\xc3\xa4r\xc3\xa4n suhteessa puolustavan voiman hy\xc3\xb6kk\xc3\xa4\xc3\xa4v\xc3\xa4lle voimalle aiheuttamiin tappioihin. Perusmuodossaan lakia voidaan soveltaa ainoastaan n\xc3\xa4\xc3\xa4nnytyssotaan, jolloin se ennustaa lopputuloksen ja uhrim\xc3\xa4\xc3\xa4r\xc3\xa4n. Lakia ei voida soveltaa kokonaisiin armeijoihin, koska taktinen tilanne est\xc3\xa4\xc3\xa4 kaikkien joukkojen yht\xc3\xa4aikaisen osallistumisen taisteluun. Laki toimii vain, kun jokainen sotilas (laiva, yksikk\xc3\xb6 tms.) voi tuhota vain yhden vastaavan vihollisen kerrallaan, joten laki ei toimi esimerkiksi konekiv\xc3\xa4\xc3\xa4rien, tykist\xc3\xb6n tai ydinaseiden yhteydess\xc3\xa4, koska yksi konekiv\xc3\xa4\xc3\xa4ri vastaa lukuisia tavallisia kiv\xc3\xa4\xc3\xa4rej\xc3\xa4. Laki vaatii oletuksen, ett\xc3\xa4 tuhot tapahtuvat v\xc3\xa4h\xc3\xa4n kerrallaan; se ei toimi tilanteissa joissa joukot pystyv\xc3\xa4t tuhoamaan toisiaan hetkess\xc3\xa4 joko tulittamalla samanaikaisesti tai toisen p\xc3\xa4\xc3\xa4stess\xc3\xa4 aloittamaan yll\xc3\xa4tyshy\xc3\xb6kk\xc3\xa4yksell\xc3\xa4._NEWLINE_Lanchesterin neli\xc3\xb6lain mukaan todenn\xc3\xa4k\xc3\xb6isint\xc3\xa4 on, ett\xc3\xa4 koko taistelun ajan osapuolten vahvuuksien neli\xc3\xb6iden erotus pysyy likimain vakiona. Esimerkiksi jos alussa H = 13 ja P = 12, on niiden neli\xc3\xb6iden erotus 169 - 144 = 25. Odotettavissa oleva lopputulos on H = 5 ja P = 0, jolloin neli\xc3\xb6iden erotus on 25 - 0 = 25, eli sama kuin alussa.'